Na oživenie hospodárstva a podporu rastu budú potrebné cielené a rozhodné opatrenia. EÚ by mala pokračovať v spolupráci s krajinami LAK na riešení pretrvávajúcich makroekonomických problémov v regióne a diverzifikácii a modernizácii rôznych hospodárskych modelov tak, aby vyhovovali globalizácii. Na to, aby dosiahnuté výsledky boli udržateľné, treba aj spojiť sily s cieľom znížiť sociálno-ekonomické nerovnosti, vytvárať dôstojné pracovné miesta, dosiahnuť fungovanie globalizácie v prospech všetkých a zabezpečiť prechod na ekologické a obehové hospodárstvo.

EÚ so svojím modelom regionálnej hospodárskej integrácie a prepojenosti môže byť dôležitým partnerom LAK pri riešení týchto problémov. EÚ poskytuje plnú diplomatickú, humanitárnu a hospodársku podporu na vyriešenie pretrvávajúcich kríz v niektorých krajinách LAK a vo svojich vzťahoch s LAK bude aj naďalej presadzovať demokratické zásady a dodržiavanie ľudských práv. V širšom zmysle by EÚ a LAK mali spolupracovať s cieľom zachovať multilateralizmus a celosvetový poriadok založený na pravidlách a spojiť svoje sily pri plnení ambicióznych programov.

Na základe týchto zásad by EÚ mala zintenzívniť svoju spoluprácu s partnermi z LAK v týchto oblastiach:

Uľahčenie medziregionálneho a vnútroregionálneho obchodu a investícií. Prioritou spolupráce EÚ by malo byť dokončenie rokovaní o dohodách o pridružení, obchode a hospodárskom partnerstve, zabezpečenie rýchlej ratifikácie týchto dohôd a ich plné vykonávanie. Mali by sa prijať kroky potrebné na zlepšenie podnikateľského a investičného prostredia v regióne. Príležitosti, ktoré dohody ponúkajú – účinnejšie vládne obstarávanie, zlepšenie prístupu na trh, inovácií a konkurencieschopnosti, vnútroregionálneho obchodu a integrácie do globálnych dodávateľských reťazcov – by sa mali v plnej miere využívať. Účinná a vyvážená ochrana práv duševného vlastníctva zvyšuje príležitosti na spoluprácu v oblasti výskumu a stimuluje konkurencieschopnosť a inovácie. Zároveň by sa v obchodných dohodách mal presadzovať udržateľný rozvoj, ľudské práva a dobrá správa vecí verejných: EÚ by mala spolupracovať s LAK s cieľom posilniť vykonávanie ustanovení týkajúcich sa sociálnych vecí, práce a životného prostredia obsiahnutých v existujúcich dohodách, a to v súlade so spoločným záväzkom k plneniu Agendy 2030 pre udržateľný rozvoj, a podporovať zodpovedné riadenie globálnych dodávateľských reťazcov.

EÚ a LAK by mali spoločne podporovať väčšiu transparentnosť, najmä počas rokovaní o nových alebo revidovaných obchodných dohodách, a účasť občianskej spoločnosti na vykonávaní dohôd, aby vytvorili lepšie podmienky pre realizáciu svojej obchodnej a investičnej agendy.

Dohody by mali byť aj nástrojom na podporu zbližovania v oblasti regulácie sanitárnych a fytosanitárnych otázok s cieľom uľahčiť výmenu tovaru medzi LAK a EÚ a podporiť prísne normy bezpečnosti potravín, zdravia zvierat a zdravia rastlín. Pokiaľ ide o boj proti antimikrobiálnej rezistencii (AMR) v rámci prístupu „jedno zdravie“, prebiehajúce činnosti budú podporovať krajiny LAK pri vypracovaní a vykonávaní ich národných akčných plánov „jedno zdravie“ proti antimikrobiálnej rezistencii.

EÚ by mala podporovať integračné úsilie v LAK, akým je napríklad Tichomorská aliancia, s cieľom posilniť obchod v rámci regiónu a uľahčiť investície, a to aj výmenou svojich skúseností s riešením necolných prekážok obchodu a podporou zbližovania a harmonizácie právnych predpisov. Malo by sa ďalej pokračovať v reforme systému urovnávania sporov medzi investorom a štátom v rámci Komisie OSN pre medzinárodné obchodné právo s cieľom zriadiť stály mnohostranný investičný tribunál. EÚ je takisto ochotná zvážiť možnosť dohôd o ochrane investícií s kľúčovými partnermi. EÚ by mala apelovať na ratifikáciu a vykonávanie Dohody Svetovej obchodnej organizácie (WTO) o uľahčení obchodu ako hybnej sily podporujúcej cezhraničný obchod. EÚ by mala podporovať aj pristúpenie partnerov k Dohode o vládnom obstarávaní.

Podpora prechodu na ekologické hospodárstvo. Tieto regióny by mali byť poprednými aktérmi v úsilí o udržateľnejšiu výrobu a spotrebu. Spolupráca a vzájomné učenie sa v oblasti energie z obnoviteľných zdrojov, efektívnosti využívania zdrojov a energetickej efektívnosti a obehového hospodárstva sú mimoriadne sľubné. Výskum, technológie a odborné znalosti EÚ zahŕňajúce aj využívanie súkromného financovania udržateľného rastu by mohli pomôcť uvoľniť obrovský potenciál LAK, pokiaľ ide o energiu z udržateľných vodných, veterných, solárnych, morských a geotermálnych zdrojov, ako aj zvýšiť energetickú odolnosť a vytvárať pracovné miesta a obchodné príležitosti. Spolupráca v oblasti vysokovýkonnej výpočtovej techniky by mohla prispieť k modernizácii odvetví energetiky. Vzhľadom na osobitnú zraniteľnosť karibských ostrovov by EÚ mala presadzovať vonkajší rozmer iniciatívy „Čistá energia pre ostrovy EÚ“ a podporovať a podnecovať investície do obnoviteľných zdrojov energie a energetickej efektívnosti. Európska investičná banka by mohla prispieť k tejto transformácii poskytovaním dlhodobého financovania a príslušných technických odborných znalostí.

Podpora modrého hospodárstva. Užšia spolupráca v oblasti modrého hospodárstva a udržateľného využívania morských zdrojov, a to aj vytvorením chránených morských oblastí v Južnom oceáne, by vytvorila priaznivé podmienky pre rast, najmä v pobrežných a ostrovných spoločenstvách, a prispela by k adaptácii na zmenu klímy a k zmierňovaniu zmeny klímy. Spoločné normy a otvorený prístup k údajom týkajúcim sa oceánov sú kľúčom k pokroku v modrom hospodárstve a k zlepšeniu správy oceánov.

Uľahčenie prechodu na obehové hospodárstvo. Účinné a na dôkazoch založené environmentálne politiky a normy sú kľúčovými nástrojmi udržateľného hospodárskeho rastu. Osobitná pozornosť by sa mala venovať plastom, morskému odpadu a udržateľnému nakladaniu s chemickými látkami a odpadom. Zabezpečenie udržateľného riadenia prírodných zdrojov môže zaistiť dlhodobú prosperitu regiónov. Pokračovanie dialógu a spolupráce v oblasti surovín s cieľom udržateľne riešiť rastúci dopyt po surovinách by bolo prospešné pre obe strany. Základom tejto spolupráce je digitálna platforma pre rozvoj v oblasti nerastných surovín (Mineral Development Platform), ktorá začala fungovať v roku 2017. Oba regióny by mohli spojiť svoje sily pri podpore zodpovedných priemyselných hodnotových reťazcov s cieľom pomôcť podnikom dodržiavať normy zodpovedného obchodného správania, ktoré prispievajú k udržateľnému rozvoju.

Podpora udržateľných a inteligentných miest. Vzhľadom na to, že prevažná väčšina ľudí v oboch regiónoch žije v mestských oblastiach, je podpora udržateľných miest a opatrení na miestnej úrovni aj naďalej dôležitá. EÚ a LAK môžu ťažiť z výmeny skúseností a výsledkov výskumu v oblasti udržateľnej urbanizácie, ako sú riešenia inšpirované prírodou, nízkouhlíkové riešenia mobility či obnova mestských ekosystémov. Úspešná spolupráca medzi mestami v oblasti udržateľného rozvoja miest, ako je Globálny dohovor primátorov a starostov, by sa mohla rozšíriť.

Podpora dôstojnej práce a konkurencieschopných a zodpovedných podnikov. Podpora dôstojnej práce a dodržiavania pracovných a environmentálnych noriem musí zostať prioritou spolupráce, a to najmä dodržiavanie dohovorov Medzinárodnej organizácie práce. Oba regióny prispeli k prijatiu medzinárodných pracovných noriem a teraz by mali spolupracovať na ich vykonávaní, a to aj pokiaľ ide o slobodu združovania a odstránenie detskej práce. Úspešné skúsenosti EÚ týkajúce sa dialógu so sociálnymi partnermi by sa mohli sprístupniť výmenou najlepších postupov. Prechod na formálnu ekonomiku je kľúčovou výzvou v LAK, kde neformálne zamestnanie predstavuje viac ako 40 % celkovej zamestnanosti mimo poľnohospodárstva.

Užšia spolupráca by mala viesť k zvýšeniu produktivity mikropodnikov a malých a stredných podnikov (MMSP). Konkrétne kroky v tomto smere, ktoré zabezpečia výhody pre spotrebiteľov a výrobcov na oboch stranách, zahŕňajú plné vykonávanie ustanovení dohôd o pridružení, obchode a hospodárskom partnerstve medzi EÚ a LAK. Regióny by mali naďalej spoločne podporovať zavádzanie medzinárodne dohodnutých noriem v oblasti sociálnej zodpovednosti podnikov a zodpovedného obchodného správania vrátane usmernení Organizácie pre hospodársku spoluprácu a rozvoj (OECD) pre nadnárodné podniky a hlavných zásad Organizácie Spojených národov (OSN) v oblasti podnikania a ľudských práv.

Spolupráca v tejto oblasti bude vychádzať z úspechov prebiehajúcich programov, ktoré podporujú získavanie obchodných informácií, siete MMSP a startupy v oboch regiónoch. EÚ by sa mala usilovať aj o podporu spolupráce medzi MMSP v LAK a sieťou Enterprise Europe Network. Podnikateľské klastre a siete v LAK by mohli využívať výhody Európskej platformy pre spoluprácu klastrov.

Investovanie do znalostí, inovácií a ľudských zdrojov. Oba regióny by mali využívať príležitosti v rámci programu Horizont 2020 a navrhovaného budúceho programu Horizont Európa, podporovať mobilitu, odbornú prípravu a kariérny rast výskumných pracovníkov v rámci akcií Marie Curie-Skłodowskej, posilňovať vedeckú excelentnosť a spoločné riešenia globálnych výziev v rámci spoločného výskumného priestoru. EÚ by sa mohla ďalej podeliť o svoje skúsenosti s preklenovaním vedy a súkromného sektora, s transferom technológií a nápadov z výskumnej základne do startupov a priemyslu a s podporou inteligentnej špecializácie a inovácií na regionálnej úrovni.

EÚ je pripravená prijať spoločné opatrenia na rozvoj ľudského kapitálu potrebného na splnenie požiadaviek rýchlo sa meniacich technológií, digitalizácie a podnikania. Oba regióny by mali naďalej spolupracovať v oblasti vysokoškolského vzdelávania na základe programu Erasmus+, viac sa zapájať do vysokoškolských výmen a budovania kapacít a posilňovať regionálny dialóg medzi akademickou obcou a tvorcami politík. Mohli by rozvíjať užšiu spoluprácu v oblasti odborného vzdelávania a prípravy s cieľom reagovať na dopyt po zručnostiach vyplývajúci z transformujúceho sa svetového hospodárstva a zapájať sa do spolupráce, ktorá prispeje k vytváraniu dôstojných pracovných miest, diverzifikácii a konkurencieschopnosti strategických hospodárskych odvetví.

Napredovanie v digitálnej ekonomike. Ústredným prvkom vzťahu by mala byť digitálna spolupráca, ktorá by mala pomôcť ekonomikám oboch regiónov využívať výhody nových technológií a zároveň podporovať inovácie a digitalizáciu.

So zreteľom na dlhodobú víziu digitálneho jednotného trhu v LAK by sa malo podporovať zosúladenie právnych predpisov týkajúcich sa okrem iného technológie 5G, „internetu vecí“, umelej inteligencie, normalizácie technológií v oblasti digitálnej transformácie, európskych globálnych navigačných satelitných systémov a programu Copernicus a ich priemyselného využitia, ako aj investícií do vysokorýchlostnej dátovej infraštruktúry. Digitálny jednotný trh EÚ poskytuje modely, okrem iného v oblasti bezpečnosti údajov a elektronickej identifikácie, ktoré by mohli byť pre región LAK zaujímavé. Ďalšími sľubnými oblasťami spolupráce sú kybernetická bezpečnosť, elektronická verejná správa, elektronický obchod, online platformy, cezhraničné platby a správa internetu. Okrem toho je dôležité posilniť konvergenciu medzi EÚ a LAK v oblasti ochrany osobných údajov, čo je ďalší spôsob, ako uľahčiť toky údajov a spoluprácu medzi príslušnými orgánmi.

Nový podmorský optický kábel, vybudovaný s podporou EÚ a súkromných investorov, spojí Latinskú Ameriku s Európou a zabezpečí vysokorýchlostné širokopásmové pripojenie, ktoré posilní obchodnú, vedeckú a akademickú výmenu medzi oboma regiónmi. Mali by sa preskúmať možnosti posilnenia prepojenosti v Strednej Ameriky a karibskej oblasti.

Zlepšenie prepojenosti prostredníctvom leteckej dopravy a iných druhov dopravy. Vyrokovanie nových komplexných dohôd o leteckej doprave by nielen zlepšilo prístup na trh, ale zároveň by vytvorilo aj nové obchodné príležitosti a zabezpečilo spravodlivé a transparentné trhové podmienky založené na jasnom regulačnom rámci. Takéto dohody by umožnili aj väčší počet spojení a lepšie ceny pre cestujúcich a mohli by uľahčiť ďalšiu spoluprácu v oblastiach, ako je bezpečnosť letectva, bezpečnostná ochrana letectva, sociálne otázky a životné prostredie. Mohla by sa preskúmať spolupráca v oblasti iných druhov dopravy, ako je železničná a námorná doprava a udržateľné a inteligentné mestské systémy mobility.

Využívanie vesmírnych technológií. Spolupráca v oblasti vesmíru sa ďalej rozširuje a má ešte nevyužitý potenciál. Európske globálne navigačné satelitné systémy – Galileo a EGNOS – sú v súčasnosti už v bežnej prevádzke. Súvisiaci hodnotový reťazec je schopný poskytovať najmodernejšie odborné znalosti, know-how a technológie, ktoré možno spoločne využívať. Copernicus, program EÚ pre pozorovanie Zeme, môže takisto pomôcť pri riešení spoločenských výziev, od ochrany životného prostredia a zmeny klímy po poľnohospodárstvo a rozvoj miest. Na základe reciprocity by sa mohli v plnej miere využívať dohody o spolupráci v rámci programu Copernicus, ktoré umožňujú bezplatný, úplný a otvorený prístup k údajom.